|  |
| --- |
| ***Директни плащания*** |

**1. Ръководството и методиката за кръстосано съответствие бяха актуализирани със Заповед № РД 09-592/24.07.2020 г.** Правилата съгласно Законоустановените изисквания за управление (ЗИУ) не са нови или допълнителни изисквания, а представляват извадка от определени правила, които са важни от приложимото секторно европейско и/или национално законодателство. Това означава, че със ЗИУ за земеделските стопани не се разписват нови критерии, а се следи дали се спазват вече определените и приложими правила в областта на екологичното, ветеринарното, фитосанитарното законодателство, законодателството за храните и законодателството за фуражите. С цел улесняване на земеделските стопани при изпълнение на изискванията за получаване на субсидии, от 2012 г. е разработено Ръководство, в което са събрани задълженията, на които трябва да отговаря земеделският стопанин, за да изпълнява Законоустановените изисквания за управление. Документът периодично се актуализира с цел да отразява актуалното състояние на законодателството. Ръководството представя текстовете, които се прилагат в съответствие с регламентите или националното законодателство съгласно изискванията на Регламент (ЕС) № 1306/2013 и приложение II от него. Документите за кръстосано съответствие са налични на електронната страница на МЗХГ в рубрика „Кръстосано съответствие”.

**2. Самолетно заснемане за обновяване на цифрова ортофотокарта (ЦОФК) на страната, започна на 22 юли 2020 г. и ще обхване около една трета от територията на България.** Съгласно изготвения от изпълнителя график, заснемането за 2020 г. обхваща части от областите Кюстендил, Перник, София град, София област, Монтана, Враца, Плевен, Велико Търново, Ловеч, Габрово, Пазарджик, Пловдив, Стара Загора, Сливен и Ямбол. Заснемането на територията на цялата страна е предвидено за период от три години, до 2022 г. включително. Данните от цифровата ортофотокарта се използват в Системата за идентификация на земеделските парцели (СИЗП), която е основна подсистема на Интегрираната система за администриране и контрол (ИСАК) и се вземат предвид при определяне на допустимите за подпомагане площи с директните плащания. В резултат на дешифрацията на новата ЦОФК, както и чрез отразяване на резултатите от теренни проверки, които се предвижда да стартират през месец август, ще бъде определен обхватът на специализирания слой „Площи, допустими за подпомагане” за кампания 2020. Заснемането ще се извършва с два самолета, оборудвани с високотехнологични цифрови камери, осигуряващи необходимото качество на получената цифрова ортофотокарта.

|  |  |
| --- | --- |
| ***Пазарна подкрепа*** |  |

**3. Седмото издание на WINE & SPIRITS FEST Burgas 2020 се проведе от 24 до 26 юли в Експозиционен център "Флора" в Бургас.** Фестивалът беше открит от заместник-министъра на земеделието, храните и горите д-р Лозана Василева, заместник-кмета на община Бургас г-жа Диана Саватева и Председателя на Управителния съвет на Националната лозаро-винарска камара г-н Йордан Чорбаджийски. На събитието представиха продукцията си български производители на вина и спиртни напитки, както и вносители и дистрибутори на алкохолни напитки от цял свят. На щандовете в трите зали посетителите имаха възможност да дегустират изложените напитки и да получат информация за техните качества от представителите на фирмите. Проведе се и гласуване за “Любимо вино” в три различни категории. През седемте години на провеждането си Wine and Spirit Fest Burgas успешно популяризира качествените български вина и спиртни напитки, произведени от най-добрите родни производители.

|  |  |
| --- | --- |
| ***Визия за ОСП след 2020 г.*** |  |

**4. Министрите по селско стопанство обсъдиха бъдещето на ОСП, стратегията „От фермата до трапезата“, прилагането и бюджета на еко-схемите и ситуацията на пазарите по време на Съвета по земеделие и рибарство, който се проведе на 20 юли в Брюксел, в навечерието на споразумението за бюджета на ЕС.** Заседанието се проведе паралелно с преговорите за новата Многогодишна финансова рамка и Плана за възстановяване на ЕС (от 17 до 21 юли) и беше първото с физическо присъствие, след възникването на пандемията от COVID-19 и първото заседание под председателството на Германия. След представянето от немското председателство на работната програма за втората половина на 2020 г. започна публичното обсъждане на стратегията „От фермата до трапезата“. Министрите изразиха смесени позиции по отношение на очакваните препоръки от Комисията и призоваха за повече прозрачност, гъвкавост и бързина при изготвянето и официалното публикуване на препоръките за националните Стратегически планове. Изказаха принципно съгласие, че Стратегическите планове трябва да отговарят на приоритетите на стратегията „От фермата до трапезата“. Обърнаха сериозно внимание, че никакви допълнителни изисквания и условия не трябва да възпрепятстват окончателното одобрените на Стратегическите планове. Голям брой делегации настояха, че принципите на субсидиарност и прозрачност трябва да бъдат в основата на процеса по одобрение на Стратегическите планове. Поискаха да бъде избегнато всякакво допълнително забавяне на преговорите, което може да доведе до голяма несигурност селскостопанския сектор. Комисията поясни, че препоръките няма да бъдат законово задължение за ДЧ, но ще бъдат взети предвид при одобрението на Стратегическите планове. Целите на стратегията „От фермата до трапезата“ са „политически“, а именно, въвеждането на устойчиво производство на храни“ и трябва да бъдат постигнати на ниво ЕС, а не отделно от всяка ДЧ. Намерението на Комисията е да предостави препоръките за предварително обсъждане с ДЧ през есента, преди те да бъдат официално публикувани през последното тримесечие на 2020 г. Според Комисията, способността на ОСП да подпомогне осъществяването на приоритетите на Европейската зелена сделка ще зависи от окончателното споразумение по основните елементи на реформата, които включват амбициозна предварителна условност, задължителни еко-схеми и специално заделен бюджет за постигане на екологичните и климатични цели на ОСП след 2020 г. Относно реформата на ОСП след 2020 г. министрите отново изказаха различни мнения по отношение на Стратегическите планове и „зелената архитектура“. Всички ДЧ представиха своите позиции по въпроса. Държавите членки от „Вишеградската четворка“ (Чехия, Унгария, Полша и Словакия), плюс България и Румъния, представиха съвместна декларация относно развитието на бъдещата селскостопанска политика на ЕС, в контекста на Европейската зелена сделка, стратегията „От фермата до трапезата“ и Стратегията за биоразнообразието, както и за настъпилата пандемия. Немското председателство има за цел да постигне споразумение относно пакета за реформа на ОСП след 2020 г. и да изготви заключения на Съвета относно стратегията „От фермата до трапезата“, които да бъдат приети от Съвета на министрите през октомври 2020 г. (бел. очаква се провеждане на заседание на Съвета по селско стопанство на 19-20 октомври). Комисарят по селско стопанство, г-н Януш Войчеховски, представи актуална информация относно състоянието на пазарите по време на пандемията. Франция призова за подкрепа по отношение на телешкото месо, тъй като със затварянето на заведенията за обществено хранене се натрупват запаси, които са в тежест за пазара. Подобна беше позицията на няколко други държави-членки, които призоваха за добавяне на нови сектори към обхвата на схемите за частно складиране. Една държава-членка обърна внимание на затруднената ситуация на пазара на вино.

**5. Разнопосочни позиции относно прилагането и бюджета на еко-схемите изразиха министрите по време на засеанието на Съвета**. Част от минитрите се изказаха против заделяне на определен бюджет за еко-схемите от Стълб 1, но са съгласни, че трябва да бъдат избегнати всякакви потенциални загуби на средства вследствие на неизползвано финансиране. ДЧ изказаха опасения относно липсата на предишен опит при прилагането на новите еко-схеми, поради което считат, че трябва да бъдат прилагани доброволно както от ДЧ, така и от фермерите. Голям брой ДЧ обърнаха внимание също така на „добрия опит“, който имат с прилагането на мерките от Стълб 2, които вече са добре познати на фермерите. Разнопосочни позиции бяха изказани относно възможността за установяване на единен процент, на ниво ЕС, от обработваема земеделска площ, която да бъде заделена за непроизводствени цели за подобряване на биологичното разнообразие в земеделското стопанство, като например отглеждане на междинни или азотфиксиращи култури. Също така, министрите настояха за въвеждане на 2- годишен преходен период, преди да бъдат приложени новите правила за ОСП след 2020 г.

|  |  |
| --- | --- |
| ***Още от ЕС и света*** |  |

**6**. **На извънредното заседание на Европейския съвет, което се проведе от 17– до 21 юли 2020 г.** **в Брюксел, лидерите от ЕС лидерите от ЕС се споразумяха за цялостен пакет от 1824,3 милиарда евро, който включва многогодишната финансова рамка (МФР) и извънреден фонд за възстановяване по линия на инструмента Next Generation EU.** Новата многогодишна финансова рамка (МФР) ще обхваща период от седем години (2021 г. – 2027 г.). Подсилена от Next Generation EU, МФР ще бъде и основният европейски инструмент за изпълнение на пакета за възстановяване от социално-икономическите последици от пандемията от COVID-19. Размерът на МФР от 1074,3 милиарда евро ще позволи на ЕС да изпълни своите дългосрочни цели и да запази пълния капацитет на плана за възстановяване. МФР ще обхваща следните разходни области: единен пазар, иновации и цифрови технологии; сближаване, устойчивост и ценности; природни ресурси и околна среда; миграция и управление на границите; сигурност и отбрана; съседните региони и света; европейската публична администрация. Подробна информация можете да видите в Приложение 1.

**7.** **На 23 юли Европейският парламент (ЕП) прие резолюция, с която се отбелязва, че не приема политическото споразумение относно МФР за периода 2021 – 2027 г. в настоящия му вид и изразява готовност да започне незабавно конструктивни преговори със Съвета за подобряване на предложението**. ЕП прие резолюцията веднага след приключване на извънредното заседание на Европейския съвет от 17–21 юли 2020 г., на което лидерите от ЕС договориха пакета за възстановяване и бюджета за периода 2021 – 2027 г. Съгласно член 312 от Договора за функциониране на Европейския съюз (ДФЕС) ЕП трябва да даде одобрението си за МФР. В резолюцията се напомня, че заключенията на Европейския съвет относно МФР не представляват нищо повече от политическо споразумение между държавните и правителствените ръководители и се подчертава, че ЕП няма да парафира това решение като свършен факт. ЕП е готов да оттегли одобрението си за МФР, докато не бъде постигнато задоволително споразумение в предстоящите преговори между ЕП и Съвета. Евродепутатите припомнят, че всичките 40 програми на ЕС, финансирани по линия на МФР, ще трябва да бъдат одобрени от ЕП като съзаконодател. ЕП изразява дълбоко съжаление във връзка с факта, че Европейският съвет значително отслаби усилията на ЕК и ЕП да защитават принципите на правовата държава, основните права и демокрацията. ЕП отбелязва със съжаление, че твърде често изключителното придържане към националните интереси и позиции застрашава постигането на съвместни решения, които са от общ интерес. Предупреждава, че съкращенията в МФР са в противоречие с целите на ЕС и счита например, че предложените съкращения в програмите в областта на здравеопазването и научните изследвания са опасни в контекста на световна пандемия. Предложените съкращения в областта на образованието, цифровата трансформация и иновациите застрашават бъдещето на следващото поколение европейци. Съкращения на програмите в подкрепа на прехода на зависими от въглерода региони са в противоречие с програмата на ЕС, свързана със Зеления пакт, а съкращенията в областта на убежището, миграцията и управлението на границите застрашават позицията на ЕС в един все по-нестабилен и несигурен свят. Същият ден председателят на Европейския съвет Шарл Мишел и председателят на ЕК Урсула фон дер Лайен взеха участие в извънредната пленарна сесия на ЕП със съобщение за резултатите от извънредното заседание на Европейския съвет и в състоялите се дебати.

***Приложение 1***

**Основни резултати от извънредното заседание на Европейския съвет, 17–21 юли 2020 г.**

**Фонд за възстановяване** NGEU- ще осигури на Съюза необходимите средства за справяне с предизвикателствата, свързани с пандемията от COVID-19. Съгласно споразумението Европейската комисия (ЕК) ще може да получи заеми на капиталовите пазари в размер до 750 милиарда евро, които ще бъдат изплатени до 2058 г. Заемните средства може да се използват за предоставяне на заеми на ДЧ в размер до 360 млрд. евро и за разходи (грантове) в размер до 390 млрд. евро по цени от 2018 **г.** Сумите по линия на NGEU ще бъдат разпределени за седем отделни програми: Механизъм за възстановяване и устойчивост: 672,5 млрд. евро (заеми: 360 млрд. евро, грантове: 312,5 млрд. евро), ReactEU: 47,5 млрд. евро, „Хоризонт Европа“: 5 млрд. евро, InvestEU: 5,6 млрд. евро, Развитие на селските райони: 7,5 млрд. евро, Фонд за справедлив преход (ФСП): 10 млрд. евро и RescEU: 1,9 млрд. евро.

30% от общите разходи по линия на МФР и NGEU ще бъдат насочени към **проекти, свързани с климата**.

Предвиденият **бюджет за ОСП** за периода 2021-2027 г. възлиза на 343,95 милиарда евро (по съпоставими цени от 2018 г.), от които 258,594 милиарда евро за 1-ви стълб и 77,85 милиарда евро за 2-ри стълб. Съгласно плана на ЕС за икономическо възстановяване след 2020 г. 7,5 милиарда евро ще бъдат добавени към бюджета на 2-ри стълб. Секторът ще трябва да се изправи пред „повече предизвикателства с по-малко бюджет“. Директните плащания (ДП) съгласно Регламент (ЕС) № 1307/2013 и съгласно Регламента за стратегическите планове по ОСП няма да надвишават 239 916 млн. евро.

В рамките на ОСП по 1-ви стълб ще продължи **външното сближаване (конвергенция)** на ДП. Всички държави членки (ДЧ) с ДП на хектар под 90% от средната стойност за ЕС ще намалят с 50% разликата между средното равнище на своите текущи директни плащания и 90 % от средната стойност за ЕС на шест равни стъпки, започвайки през 2022 г. Това сближаване ще бъде финансирано пропорционално от всички ДЧ. В допълнение всички ДЧ ще разполагат с равнище от поне 200 евро на хектар, като ще трябва да достигнат ниво от поне 215 евро на хектар до 2027 г.

На доброволен принцип ще бъде въведена **горна граница на директните плащания от 100 000 евро** за големите бенефициенти. Тя ще се прилага само за основното подпомагане на доходите за устойчивост (BISS). При прилагането на горната граница ДЧ ще могат да приспадат от сумата на основното подпомагане на всеки бенефициент всички разходи, свързани с работната сила.

В началото на всяка година в рамките на Европейския фонд за гарантиране на земеделието (ЕФГЗ) се създава **резерв,** чрез който да се оказва подкрепа на селскостопанския сектор с цел пазарно управление или стабилизация или в случай на кризи, засягащи селскостопанското производство или разпределение („селскостопански резерв“). Сумата по селскостопанския резерв е 450 млн. евро по текущи цени в началото на всяка година за периода 2021—2027 г. Неизползваните суми от този резерв през финансовата 2020 година ще бъдат пренесени към финансовата 2021 година с цел формиране на резерва (точните години ще бъдат синхронизирани с преходния период на ОСП).

**Бюджетните трансфери** от **1-ви към 2-ри стълб** на ОСП ще бъдат до 42%, като с 25% ще се финансират всяко действие, избрано от 2-ри стълб, 15% за финансиране само на действия в областта на околната среда и 2% за мерки в полза на младите земеделски стопани. Обратно, трансферите от **2-ри към 1-ви стълб** могат да бъдат до 25% и могат да бъдат увеличени до 30% за ДЧ, чието директно подпомагане под 90% от средното за Европа.

**В рамките на ОСП България ще има достъп до над 7 млрд. евро**, над 5 от които са за ДП и над 2 млрд. евро за развитие на селските райони (РСР) по предварителни изчисления.

Това ще позволи повишаване на средствата за ДП прогнозно с около 5% в сравнение с текущия финансов период и от 5,3 млрд. евро да станат 5,6 млрд. евро, благодарение на прилагането на механизма за външна конвергенция. Прогнозно осредненото плащане на хектар до 2027 г. следва да достигне 219 евро/ха.

Очакванията са предвиденият финансов ресурс да позволи повишаване на средствата за РСР за България с 250 млн. евро от ЕЗФРСР, или 10% повече в сравнение с първоначалното предложение на ЕК от 2018 г. С увеличението спрямо 2018 г. средствата за ЕЗФРСР от 1.97 млрд. евро достигат 2.2 млрд. евро по текущи цени.

Пакетът за МФР предстои да бъде представен за съгласуване с Европейския парламент.